﻿လံာ်ဃဘးကူာ်. Habakkuk 1

1 တၢ်အကလုၢ်လီၤ လၢဝံ ဃဘးကူာ် ထံၣ်ဘၣ်ဝဲ. 2 ယွၤဧၢ, ယဘၣ်ကိးထီၣ်တၢ်, ဒီးနတနၢ်ဟူဘၣ် ဆံးယံာ်လဲၣ်. ယဘၣ်ကိးပသူထီၣ် လၢတၢ်မၤအၢဆူၣ်အဃိ, ဒီးနတအုၣ်က့ၤခီၣ်က့ၤဘၣ်န့ၣ် မ့ၢ်ဆံးယံာ်လဲၣ်. 3 နဒုးထံၣ်ဘၣ်ယၤ လၢတၢ်အၢတၢ်သီ, ဒီးနဒုးကွၢ်ယၤ လၢတၢ်နးတၢ်ဖှီၣ်မ့ၢ် အဘၣ်မနုၤလဲၣ်. တၢ်မၤသယုၢ်, ဒီးတၢ်မၤန့ၢ်ဆူၣ်အိၣ်ဝဲ လၢယမဲာ်ညါ, ဒီးတၢ်အ့ၣ်လိာ်ဆိးက့လိာ် အိၣ်ထီၣ်ဝဲ, ဒီးတၢ်ဂ့ၢ်လိာ်ဘှီလိာ်ပာ်ထီၣ်ထီအသးလီၤ. 4 မၤသးဒ်န့ၣ်ဒီး တၢ်သိၣ်တၢ်သီစၢ်လီၤဝဲ, ဒီးတၢ်စံၣ်ညီၣ်တီ တလဲၤထီၣ်လၢၤဘၣ်. အဂ့ၢ်ဒ်အံၤ, ပှၤတတီဘၣ်န့ၣ် မၤနၢၤ ပှၤတီလၢလီတၢ်လီၤ. မၤသးဒ်န့ၣ်ဒီး, တၢ်စံၣ်ညီၣ်ဒၢက့ၣ် လဲၤထီၣ်ဝဲဒၣ်လီၤ. 5 ကွၢ်တၢ် လၢပှၤကလုာ်တဖၣ်အကျါ, ဒီးကွၢ်ထံတၢ်, ဒီးကမၢကမၣ်, ဒီးပာ်ကမၢကမၣ်သုသးတက့ၢ်. အဂ့ၢ်ဒ်အံၤ, ယကမၤ တၢ်မၤတမံၤ လၢသုမုၢ်နံၤတဖၣ်အပူၤ လၢပှၤမ့ၢ်စံးဘၣ်တဲဘၣ်သု ဘၣ်ဆၣ်ဒီး, သုတနာ်ဘၣ်. 6 အဂ့ၢ်ဒ်အံၤ, ကွၢ်ကွၢ်, ယကထိၣ်ဂဲၤဆၢထၢၣ် ပှၤက့ၤစ့းဖိ, ပှၤတကလုာ် လၢအမၤဆူၣ်တၢ်, ဒီးမၤချ့တၢ်, လၢအလဲၤတၢ် လၢဟီၣ်ခိၣ်အလီၢ်ဖးလဲၢ် ဒ်သိးအကမၤန့ၢ်ဆူၣ် တၢ်အိၣ်ဝဲဆိးဝဲအလီၢ် လၢအတမ့ၢ်ဘၣ် အတၢ်ဒၣ်ဝဲဘၣ်. 7 မ့ၢ်တၢ်မၤပျံၤတၢ်အလီၢ်ဒီး တၢ်မၤဖုးတၢ်အလီၢ်လီၤ. အကွီၢ်, ဒီးအတၢ်ကဲဒိၣ်ဟဲထီၣ်ဝဲလၢအကစၢ်ဒၣ်ဝဲလီၤ. 8 အကသ့ၣ်န့ၣ် လဲၤတၢ် ချ့န့ၢ် ခ့စံၣ်ပိာ်တက့ၢ်, ဒီးဒူန့ၢ် ထွံၣ်မံၤ လၢမုၢ်ဟါ တက့ၢ်လီၤ. အကသ့ၣ်ပာ်ကဖိအသး ဒီးလဲၤသဖှိတၢ်, ကသ့ၣ် လၢအဟဲ လၢအယံၤ, ဒီးယူၤဝဲ ဒ် လံာ်ကြီကြာ် လၢအယူၤချ့ဒ်သိး အကအီၣ်တၢ်အဂီၢ် အသိးန့ၣ်လီၤ. 9 ဟဲဝဲခဲလၢာ် လၢတၢ်မၤန့ၢ်ဆူၣ်အဂီၢ်, အမဲာ်မၤသးဒ် ကလံၤမုၢ်ထီၣ်အသိးန့ၣ်, ထၢဖှိၣ်ပှၤကဲကုၢ်ဖိ ဒ်မဲးဧိၤဟီၣ်ဧိၤ အသိးန့ၣ်လီၤ. 10 ဒီးမၤတရီတပါ စီၤပၤတဖၣ်, ဒီးတပာ်ကဲဘၣ် ပဒိၣ်ဖးဒိၣ်တဖၣ်, နံၤဘၣ်ဖၣ်လဲ တိာ်ဧိၤတာ်ဧိၤ ကိးဖျၢၣ်ဒဲး, မၤပူ ဟီၣ်ခိၣ်, ဒီးမၤန့ၢ်ဝဲလီၤ. 11 တုၤနုၤတစုအသးဆူၣ်ထီၣ်, ဒီးလဲၤပူၤတၢ်, ဒီးမၤ တၢ်ဒဲးဘး, ပှၤလၢအစိအကမီၤမ့ၢ် အကစၢ်န့ၣ်လီၤ. 12 ယွၤဧၢ, နအိၣ်တ့ၢ် လၢပျၢၤ လၢကစၢၤကစၢၤ လီၤထူလီၤယိာ် တမ့ၢ်ဘၣ်ဧါ, ယကစၢ်, ယတၢ်စီဆှံတဂၤဧၢ. ပတသံဘၣ်, ယွၤဧၢ. နပာ်အီၤ လၢတၢ်စံၣ်ညီၣ်အဂီၢ်, ဒီး, လၢၢ်ဧၢ, နပာ်လီၤအီၤ လၢတၢ်သိၣ်ဃီၣ်အဂီၢ်လီၤ. 13 နမဲာ်စီဆှံန့ၢ် နကွၢ်တၢ်ဒဲးဘး ကဲတက့ၢ်လီၤ, ဒီးနကွၢ်ထံ တၢ်တတီတလိၤဘၣ်န့ၣ် တကဲဘၣ်. နကွၢ် ပှၤမၤန့ၢ်ဆူၣ်တၢ်န့ၣ် မ့ၢ်အဘၣ်မနုၤလဲၣ်. တုၤပှၤတတီဘၣ်န့ၣ် မၤဟးဂီၤကွံာ် ပှၤလၢအတီန့ၢ်အကစၢ်ဒၣ်ဝဲန့ၣ် တက့ၢ် ဒီး, နအိၣ်ဃိကလာ်မ့ၢ်အဘၣ်မနုၤလဲၣ်. 14 နပာ်ပှၤကညီ ဒ်ပီၣ်လဲၣ် အညၣ်အသိးန့ၣ်, ဒ်တၢ်စွါ လၢအခိၣ် တအိၣ်ဘၣ်အသိးန့ၣ် မ့ၢ်အဘၣ်မနုၤလဲၣ်. 15 ထုးထီၣ် တၢ်ခဲလၢာ် လၢတခွဲ, မၤန့ၢ်ဝဲ လၢအပှာ်ပူၤ, ဒီး ထုးထီၣ်န့ၢ်ဝဲ လၢအသွ့ပူၤလီၤ. မၤသးဒ်န့ၣ်ဒီး သူၣ်ခုသးခု ဒီးသူၣ်ဖှံသးညီလီၤ. 16 မၤသးဒ်န့ၣ်ဒီး လုၢ်ထီၣ်တၢ် လၢအပှာ်, ဒီးဆိၣ်ကဲၤထီၣ် တၢ်နၢမူ လၢအသွ့ အဂီၢ်လီၤ. အဂ့ၢ်ဒ်အံၤ, အဂီၢ် ဘီၣ်ထီၣ်လၢအီၤ, 17 ဒီးအတၢ်အီၣ်န့ၣ် မ့ၢ်တၢ်အဘီၣ်လီၤ. လၢအဝဲန့ၣ် အဃိကမၤအိၣ်ကလီအပှာ်, ဒီးမၤသံ ပှၤကလုာ်တဖၣ် တထံၣ်ဃီန့ၣ် တသးလီဝဲဘၣ်ဧါ.

1 ယကဆၢထၢၣ် လၢပၢၤတၢ်အလီၢ်, ဒီးယကပာ်ယသး လၢယတိာ်ယတာ် အဖီခိၣ်, ဒီးယကကွၢ်တၢ် လၢအကစံးဘၣ်ယၤ ဒ်လဲၣ်ဒ်လဲၣ်. ဒီးယကစံးဆၢတၢ် ဘၣ်ဃးဒီး ယကဒူးကဒ့ၣ်တၢ် ဒ်လဲၣ်ဒ်လဲၣ်န့ၣ်လီၤ. 2 ဒီးယွၤ စံးဆၢယၤ ဒီးစံးဝဲဒၣ်, ကွဲးတၢ်ထံၣ်လၢညါခီ, ဒီးကွဲးလၢတၢ်ဘ့ၣ်ဘၣ်အလိၤ, ဒ်သိးပှၤလၢအဖးတၢ်န့ၣ် ကဃ့ၢ်ဝဲတက့ၢ်. 3 အဂ့ၢ်ဒ်အံၤ, တၢ်ထံၣ်လၢညါခီန့ၣ် အိၣ်ဝဲလၢတၢ်အဆၢအကတီၢ် အဂီၢ်, ဒီးကကတိၤတၢ် လၢတၢ်အကတၢၢ်, ဒီးတကတိၤ ကဘျံးကဘျၣ်ဘၣ်. မ့ၢ်သုးနံၤသုးသီ ဘၣ်ဆၣ်ဒီး, အိၣ်ခိးအီၤတက့ၢ်. အဂ့ၢ်ဒ်အံၤ, ကဟဲသပှၢ် တၢၢ် ဒီးတသုးနံၤသုးသီဘၣ်. 4 ကွၢ်ကွၢ်, ပှၤလၢအပာ်ကဖိအသးန့ၣ် အသးတလိၤ လၢအပူၤဘၣ်. မ့မ့ၢ် ပှၤအတီအလိၤန့ၣ် ကမူဝဲ လၢအတၢ်နာ်လီၤ. 5 ဒီးလၢန့ၣ် အမဲာ်ညါ စပံးထံန့ၣ် လီန့ၢ်တၢ်လီၤ. ပှၤလၢပာ်ထီၣ်ထီအသးန့ၣ် တအိၣ်ဘှံးဘၣ်ဝဲဘၣ်. အဂ့ၢ်ဒ်အံၤ, မၤလဲၢ်ထီၣ် အဆၢန့ၢ်တၢ်န့ၣ် ဒ်ပျုၤပူၤအသိးလီၤ. မၤသးဒ်တၢ်သံအသိးန့ၣ် ဒီးတဘျဲးအီၣ်ဘၣ်. မ့ၢ်အထၢဖှိၣ် ပှၤကလုာ်ခဲလၢာ် လၢအဂီၢ်, ဒီးပာ်ထီၣ် ပှၤဂီၢ်မုၢ်ခဲလၢာ် တပူၤဃီ လၢအဂီၢ်လီၤ. 6 အဝဲသ့ၣ်ခဲလၢာ် ကကတိၤဒိတၢ်ထီဒါအီၤ, ဒီးကကတိၤခီတၢ်ထီဒါအီၤ, ဒီးကစံး, ပှၤလၢအမၤအါထီၣ်တၢ် လၢအတမ့ၢ်ဘၣ် အတၢ်ဒၣ်ဝဲဘၣ်, ဒီးဟံးန့ၢ် တၢ်ဟ့ၣ် ကီၤအါမံၤန့ၣ် ဘၣ်အဖှီၣ်လီၤ, ဆံးယံာ်လဲၣ်. 7 ကွၢ်ကွၢ်, ပှၤလၢအဟ့ၣ် နစ့အအ့ၣ် အဂီၢ်တဖၣ်န့ၣ် ကဂဲၤဆၢထၢၣ် သတူၢ်ကလာ်, ဒီးပှၤကဖုသံနီၣ်ထီၣ် လၢအကမၤဟူးဝးနၤ နးနးကလဲာ်, တမ့ၢ်ဘၣ်ဧါ. ဒီးနကကဲထီၣ် အတၢ်ဂုာ်ဆူၣ်ပျီဆူၣ်လီၤ. 8 မ့ၢ်နဂုာ်န့ၢ် ပှၤအါကလုာ်ဒီး, ပှၤဂီၢ်မုၢ် လၢအအိၣ်လီၤတဲာ်န့ၣ် ကဂုာ်န့ၢ်နၤ လၢပှၤကညီအသွံၣ် အဃိ, ဒီးလၢ တၢ်မၤန့ၢ်ဆူၣ်ဟီၣ်ခိၣ်, ဒီးခူဧိၤဝ့ၢ်ဧိၤ, ဒီး ကယဲၢ် ပှၤလၢ အအိၣ်အဆိး လၢအပူၤ အဃိလီၤ. 9 ပှၤလၢအသးကွံ အစုလီၢ်အခီၣ်ခိၣ် တတီဘၣ် လၢအဟံၣ်အဂီၢ် ဒ်သိးအကပာ် အသွံ လၢတၢ်ထီၣ်ထီ ဒ်သိးအကပူၤဖျဲး ဒီးတၢ်အၢအစုန့ၣ် ဘၣ်အဖှီၣ်လီၤ. 10 နဒီၣ်တဲာ်ကွံာ် ပှၤအါကလုာ်, ဒီးမၤကမၣ်လီၤနသး သတးဒီး, နကူၣ်ထီၣ် တၢ်မဲာ်ဆှး လၢနပှၤဟံၣ်ဖိ အမဲာ်လီၤ. 11 အဂ့ၢ်ဒ်အံၤ, လၢၢ် လၢတၢ်အဒူၣ်ပူၤန့ၣ် ကိးထီၣ်ဝဲ ဒီးကျိၤလၢသ့ၣ်ကျါန့ၣ် စံးဆၢအီၤလီၤ. 12 ပှၤလၢအမၤထီၣ် အတဝီ လၢတၢ်သွံၣ်, ဒီးမၤကျၢၤထီၣ် အဝ့ၢ် လၢတၢ်မၤတတီဘၣ်န့ၣ် ဘၣ်အဖှီၣ်လီၤ. 13 ကွၢ်ကွၢ်, ကဲထီၣ် လၢတၢ်သုးမုၢ်ဂီၢ်မုၢ်အယွၤ လၢပှၤဂီၢ်မုၢ်မၤတၢ် လၢမ့ၣ်အူအဂီၢ်, ဒီးပှၤဂီၢ်မုၢ်မၤတၢ် လၢတၢ်မၤဘှံးအသး ကလီကလီအဂီၢ်, တမ့ၢ်ဘၣ်ဧါ. 14 အဂ့ၢ်ဒ်အံၤ, ဟီၣ်ခိၣ်ကပှဲၤထီၣ်ဒီး တၢ်သ့ၣ်ညါယွၤ အလၤကပီၤ, ဒ်ထံလုၣ်ဘၢ ပီၣ်လဲၣ်အသိးန့ၣ်လီၤ. 15 ပှၤလၢအဟ့ၣ်သံး လၢပှၤလၢအဃၢၤ, ဒီးလူလီၤနသး ကဲၤထီၣ်, ဒီးဒုးအီမူၤအီၤ ဒ်သိး နကကွၢ် အတၢ်အိၣ်ဘ့ၣ်ဆ့န့ၣ် ဘၣ်အဖှီၣ်လီၤ. 16 နပှဲၤဒီး တၢ်မဲာ်ဆှး, တမ့ၢ်ဘၣ်ဒီး တၢ်လၤကပီၤဘၣ်. အီစ့ၢ်ကီး နဲ, ဒီးဒုးနဲၣ် လၢနတဒိးဘၣ် တၢ်ကူးတရံးဘၣ်န့ၣ် တက့ၢ်. လီခီ လၢယွၤအစုထွဲအပူၤ ကဟဲတရံးဆူနအိၣ်, ဒီးတၢ်မဲာ်ဆှးကအိၣ် လၢနလၤကပီၤ အဖီခိၣ်လီၤ. 17 အဂ့ၢ်ဒ်အံၤ, တၢ်မၤန့ၢ်ဆူၣ် လဘၤနိၣ်န့ၣ် ကကျၢၢ်ဘၢ နၤ, ဒီးတၢ်မၤဟးဂီၤ ဆၣ်ဖိကီၢ်ဖိ လၢအမၤပျံၤမၤဖုးအီၤ, လၢပှၤကညီ အသွံၣ် အဃိ, ဒီးလၢတၢ်မၤန့ၢ်ဆူၣ် ထံဧိၤကီၢ်ဧိၤ, ဒီးခူဧိၤဝ့ၢ်ဧိၤ, ဒီး ကယဲၢ် ပှၤလၢအအိၣ်ဝဲ လၢအပူၤ ခဲလၢာ် အဃိလီၤ. 18 တၢ်ဂီၤ လၢပှၤတ့စိးပျၤဝဲ, တၢ်ဂီၤသိအသး, ဒီးပှၤသိၣ်လိ တၢ်ကဘျံးကဘျၣ်, ပှၤတ့တၢ်ဂီၤတအုၣ်, ဒီးသန့ၤအသး လၢတၢ် လၢအတ့ဝဲန့ၣ် မ့ၢ်အဘျုးမနုၤလဲၣ်. 19 ပှၤလၢအစံး သ့ၣ်ဧိၤဝၣ်ဧိၤ ဂဲၤဆၢထၢၣ်တက့ၢ်, ဒီး လၢၢ်ဧိၤလ့ဧိၤတအုၣ်န့ၣ် ဖုသံနီၣ်တက့ၢ်န့ၣ် ဘၣ်အဖှီၣ်လီၤ. အဝဲန့ၣ် ကသိၣ်လိတၢ် စ့ၢ်ကီးဧါ. ကွၢ်ကွၢ်, အဝဲန့ၣ် ပီၤဝဲ ဒီးထူဒီးစ့ ဘၣ်ဆၣ်ဒီး, အသါ တအိၣ်ဘၣ် လၢအပူၤ လ့ၤတက့ၤဘၣ်. 20 မ့မ့ၢ်ယွၤအိၣ်ဝဲ လၢအနူၢ်စီဆှံအပူၤလီၤ. အိၣ်ဘှီၣ်ကလာ် လၢအမဲာ်ညါ, ပှၤဟီၣ်ခိၣ်ဖိခဲလၢာ်သ့ၣ်ဧၢ.


လံာ်ဃဘးကူာ်. Habakkuk 3

1 စီၤဃဘးကူာ် အတၢ်ထုကဖၣ် ဒ်ၡံကအိနိးအသိး. 2 ယွၤဧၢ, ယနၢ်ဟူ နကစီၣ်, ဒီးယပျံၤတၢ်. ယွၤဧၢ, လၢနံၣ်ဧိၤလါဧိၤအပူၤ မၤမူထီၣ်က့ၤ နတၢ်မၤ, လၢနံၣ်ဧိၤလါဧိၤအပူၤန့ၣ် လီၣ်ဖျါထီၣ်အီၤ တက့ၢ်. သ့ၣ်နီၣ်ထီၣ်က့ၤ တၢ်သးကညီၤ လၢတၢ်သးထီၣ်အပူၤ တက့ၢ်. 3 ယွၤဟဲဝဲ လၢတ့ၤမၣ်, ဒီးတၢ်စီဆှံတဂၤ လၢကစၢၢ် ပၤရၣ်, စ့လၤ. အလၤကပီၤ ကျၢၢ်ဘၢ မူခိၣ်, ဒီးဟီၣ်ခိၣ်ပှဲၤဝဲ ဒီးအတၢ်စံးထီၣ်ပတြၢၤလီၤ. 4 အတၢ် ကယဲၢ်ကယူာ် မၤအသး ဒ်မုၢ်အတၢ်ကပီၤအသိး, အစုလိၤဧူၢ်ထီၣ်, ဒီးအကဟုကညီၢ် အိၣ်ခူသူၣ် ဖဲန့ၣ်လီၤ. 5 တၢ်သံသတြိာ် လဲၤဝဲ လၢအမဲာ်ညါ, ဒီးတၢ်သံသတြိာ်မ့ၣ်အူ လဲၤတၢ် လၢအခီၣ်ထံးလီၤ. 6 အိၣ်ကတီၢ်ဝဲ, ဒီးဟီၣ်ခိၣ် ဟူးဝးဝဲ, ကွၢ်ဝဲ, ဒီးဒုးကနိးကစုာ် ပှၤကလုာ်တဖၣ်, ကစၢၢ်ကလိ အထူအယိာ် သ့ၣ်ဖးလီၤအသး, တၢ်စိခိၣ် အထူအယိာ် သကူးလီၤအသးလီၤ. အကျဲဧိၤအကပူၤဧိၤ အိၣ် လၢပျၢၤ လၢကစၢၤလီၤ. 7 ယထံၣ်ဘၣ် ကူၤၡး အဒဲဘၣ် တၢ်ကိၢ်တၢ်ဂီၤ, မံးဒယၣ် အဒဲ အယၣ်သဒၢ ဟူးဝးဝဲလီၤ. 8 ယွၤဧၢ, နသး ကဲၤထီၣ်ဘၣ် ထံမိၢ်ပှၢ်တဖၣ်ဧါ. နသးထီၣ်ဘၣ် ထံမိၢ်ပှၢ်တဖၣ်ဧါ. နသး ကဲၤထီၣ်ဘၣ် ပီၣ်လဲၣ် သတးဒီး, နဒိးနကသ့ၣ် လၢနတၢ်အုၣ်က့ၤခီၣ်က့ၤ အလ့ၣ်ကဟၣ်အပူၤ စ့ၢ်ကီးဧါ. 9 နချံၣ် အိၣ်ဘ့ၣ်ဆ့, တၢ်တအိၣ်ဘၣ် လၢအလိၤ, ပျၢ်ဧိၤစၤဧိၤ အါလံ, မ့ၢ်တၢ်အကလုၢ်. စ့လၤ. နမၤသ့ၣ်ဖး ဟီၣ်ခိၣ် ဒီးကဲထီၣ် ထံမိၢ်ပှၢ်တဖၣ်လီၤ. 10 ကစၢၢ်ကလိ ထံၣ်ဘၣ်နၤ ဒီးဟူးဝးဝဲ, ထံလုၣ်ဘၢန့ၣ် လုၣ်ဘၢတၢ်, ထံယိာ်ပူၤ ထုထီၣ် အကလုၢ်, ယူာ်ထီၣ် အစုထီၣ်ထီလီၤ. 11 မုၢ် ဒီးလါ အိၣ်ကတီၢ်ဝဲ လၢအအိၣ်အဆိး အလီၢ်ပူၤ, လၢနပျၢ်ဧိၤစၤဧိၤ လၢအယူၤဝဲ လၢအတၢ်ကပီၤ အဃိ, လၢနဘီဧိၤနးဧိၤ အကပြုၢ်ကပြီၤ အဃိလီၤ. 12 နလဲၤခီဂာ် ဟီၣ်ခိၣ် လၢနသးထီၣ်, နယီၢ်လီၤ ပှၤကလုာ်တဖၣ် လၢနသးကဲၤထီၣ်, 13 နလဲၤထီၣ် လၢနကအုၣ်က့ၤခီၣ်က့ၤ ပှၤဂီၢ်မုၢ် အဂီၢ်, လၢနပှၤ ဒိးဖှူအသး အတၢ်အုၣ်က့ၤခီၣ်က့ၤ အဂီၢ်, နမၤလီၤပှီၢ်ကွံာ် ပှၤတတီဘၣ် အဟံၣ်အခိၣ်, နမၤအိၣ်ဖျါထီၣ် အခီၣ်ထံး တုၤလၢပှၤအကိာ်လီၤ. စ့လၤ. 14 နဆဲး အသုးဖိအခိၣ်အဒိၣ်တဂၤ လၢအဘီဒၣ်ဝဲ, ပှၤလၢအလဲၤသဖှိဝဲ ဒ်သိး အကမၤပြံပြါယၤ, အတၢ်သးခုမ့ၢ် လၢအကအီၣ်ကွံာ် ပှၤဖှီၣ်ဖိယာ်ဖိ လၢတၢ်ခူသူၣ်လီၤ. 15 နလဲၤခီဂာ် ပီၣ်လဲၣ် လၢနကသ့ၣ်, ဖဲထံဖးဒိၣ် လၢအလပီစံၣ်စုးလီၤ. 16 ယ နၢ်ဟူတၢ်, ဒီးယကနိး လၢယသးကံၢ်ပူၤ, ယထးခိၣ်ဝး လၢတၢ်သီၣ်အဃိ, တၢ်အုၣ်သံတၢ်ကျၣ်သံဟဲနုာ် လၢယဃံပူၤ, ဒီးယကနိးကစုာ် လၢယလီၢ်, ဒ်သိးယကအိၣ်ဘှံး လၢတၢ်ဘၣ်ကိၢ်ဘၣ်ဂီၤ အမုၢ်နံၤ, ဖဲအကတီၢ် လၢပှၤဂီၢ်မုၢ် လၢအကဒုးသုး ဒီးပှၤအံၤဟဲဝဲ လီၤ. 17 ချၢၣ်ဒၢမ့ၢ် တဆှိးဘၣ် ဘၣ်ဆၣ်, တၤသၣ်မ့ၢ် တအိၣ်ဘၣ် လၢစပံးမုၢ်အလိၤ ဘၣ်ဆၣ်, သ့ၣ်စၤယံးအသၣ်မ့ၢ် လီၤဘီဘၣ်ဆၣ်, တၢ်အီၣ်တၢ်အီမ့ၢ် တအိၣ် လၢပှၢ်လၢ်ကျါ ဘၣ်ဆၣ်, သိ ဒီးမဲာ်တဲးလဲးမ့ၢ် လၢာ်ဝဲ လၢကရၢပူၤ ဘၣ်ဆၣ်, ဒီးဂီၤဘုၣ်ဂီၤဖံးမ့ၢ် တအိၣ် လၢအလီၢ်ပူၤ ဘၣ်ဆၣ်ဒီး, 18 ယသူၣ်ကပိၢ် ယသးကဝး လၢယွၤအပူၤ, ယကသူၣ်ဖှံသးညီ လၢတၢ်အုၣ်က့ၤခီၣ်က့ၤ အကစၢ်အပူၤလီၤ. 19 ယွၤယကစၢ်မ့ၢ် ယဂံၢ်ယဘါလီၤ. မၤယခီၣ် ဒ်တၤဟိမိၢ်အခီၣ် အသိး, ဒုးလဲၤယၤ လၢယလီၢ်ထီၣ်ထီ အဖီခိၣ်လီၤ. လၢတၢ်အခိၣ်အဂီၢ်, အိၣ်ဒီး ယနီၣ်ဒ့တၢ်တဖၣ်.